„ Við ætlum að telja niður 500 bestu lögin frá áttunda , níunda og tíunda áratugunum á Retró milli jóla og nýárs . Þetta er heljarinnar verkefni og unnið myrkana á milli við að koma listanum saman sem er reiknaður út frá allskonar formúlum og breytum . “ Þetta segir Sigurður Þorri Gunnarsson , dagskrár - og tónlistarstjóri útvarpsstöðvanna K100 og Retró 89.5 . Hann situr nú langt fram á nætur og raðar saman vinsælustu lögum umræddra áratuga . Sigurður Þorri Gunnarsson , dagskrár - og tónlistarstjóri útvarpsstöðvanna K100 og Retró 89.5 . K100 „ Þetta er gert til þess að endurræsa Retró sem hefur verið jólastöð núna í aðdraganda jóla . Stöðin spilar alla jafna bestu tónlistina frá 1970 – 2000 en hefur undanfarið helgað sig jólalögunum , “ segir Sigurður . Hlustun á Retró að aukast Retró hefur verið að sækja mjög í sig veðrið í hlustun á þessu ári og það er greinilegt að það er hljómgrunnur fyrir þessum gömlu og góðu . „ Við ætlum að fara enn lengra á nýju ári með stöðina og þessi listi er liður í að vekja enn meiri athygli á henni , “ segir Sigurður . Spurður um hvað einkennir 500 vinsælustu lögin segir Sigurður að sumt komi á óvart , en annað ekki . „ Það er samt alveg klárt að það verða ekki allir sammála um hvaða lög eigi að vera efst á listanum . Ég hlakka allavega til að hlusta . Þetta verður mjög skemmtilegt og um að gera að hafa útvarpið í gangi milli jóla og nýárs . Við hefjum leik klukkan 8 , föstudagsmorguninn 27. desember . Niðurtalningunni lýkur klukkan 18 , mánudaginn 30. desember . Við munum telja niður alla dagana fram að því yfir daginn . “ Hlustendur eru hvattir til að senda inn sína tillögu að lagi á heimasíðunni retro895.is